b"\n_START_ARTICLE_\nOpenStreetMap\n_START_PARAGRAPH_\nOpenStreetMap (OSM) je projekt, kjer uporabniki sami ustvarjajo prosto dostopen zemljevid sveta. Zemljevidi so narejeni na podlagi podatkov, zbranih s prenosnimi GPS sprejemniki in drugimi prosto dostopnimi viri._NEWLINE_Surovi podatki in izrisani zemljevidi so licencirani s Open Database Licenco.\n_START_SECTION_\nWiki pristop\n_START_PARAGRAPH_\nPodobno kot pri Wikipediji lahko vsebino dodaja in dopolnjuje kdorkoli. S \xc4\x8dasom tako ustvarjena vsebina zaradi sinergijskih u\xc4\x8dinkov mno\xc5\xbeice urednikov dose\xc5\xbee kvaliteto, a\xc5\xbeurnost in izjemne podrobnosti, ki pogosto prekosijo tudi neko\xc4\x8d najbolj\xc5\xa1e, tudi uradne vire._NEWLINE_Preprosto urejanje zemljevidov je mo\xc5\xbeno \xc5\xbee s klikom na zavihek 'Edit' pri pregledovanju trenutnega zemljevida v spletnem brskalniku._NEWLINE_V skladu z Wiki konceptom se hrani vsa zgodovina, vendar je zaradi kompleksnosti vidna le zadnja verzija, funkcija povrnitve pretekle verzije pa je \xc5\xa1e v razvoju.\n_START_SECTION_\nZgodovina\n_START_PARAGRAPH_\nOpenStreetMap je julija 2004 ustanovil Steve Coast. Aprila 2006 je OSM za\xc4\x8del postopek ustanovitve neprofitne organizacije."